Ut mot ny fraværsgrense: – Gjør det lettere å skulke 
Høyre og Elevorganisasjonen har vært i tottene på hverandre i en årrekke om fraværsgrensen. Nå er de enig om én ting: Regjeringens forslag er enda verre. – Nå skal man ikke lenger skille på sykdom eller skulking, sier Jan Tore Sanner (H). Utdanningsdirektoratet har foreslått en ny fraværsgrense. I forslaget skal det ikke lenger skilles på dokumentert fravær og skulk, men settes en maksgrense på 15 prosent fravær. Med dagens grense kan man ha mer enn 10 prosent fravær, så lenge det er dokumentert at det dreier seg om for eksempel idrett, politisk engasjement eller sykdom.  Lettere å skulke Elevorganisasjonen mener Høyres – og dagens – fraværsgrense er mye bedre enn forslaget til Utdanningsdirektoratet og regjeringen.  – Dagens fraværsgrense stryker de elevene som har det vanskeligst på skolen. Men de foreslåtte fraværsreglene vil jo stryke alle elever. Så da vi heller ha Høyres grense, enn den nye, sier nyvalgt leder i organisasjonen, Madelen Kloster. Utgangspunktet er at AUF fikk gjennomslag på Aps landsmøte for å vrake fraværsgrensen. – Istedenfor har det kommet opp med et forslag som gjør det lettere å skulke og vanskeligere å skulle være syk. – Gal retning Sanner mener dagens fraværsgrense er en eneste stor suksess. – Fraværet har gått ned med neste 30 prosent, mens karakterene på eksamen har gått opp. Samtidig så er vi åpen for å se på justering av dagens grense. Men det forslaget som nå ligger på bordet fra Utdanningsdirektoratet – som vi må tolke som regjeringens forslag – går i helt gal retning, sier han. I det nye forslaget er det foreslått å fjerne kravet om legeerklæring ved fravær som skyldes sykdom. Istedenfor er det foreslått en egenerklæringsordning som skal gjelde alt fravær – enten det er sykdom eller elevarbeid.  Elevorganisasjonen er positiv til en egenmeldingsordning – så lenge den gjelder sykdomsfravær.  – Det ville også lettet arbeidsmengden til fastlegene, sier den nyvalgte lederen. Uenig om legeerklæring Sanner sier at han er åpen for å lytte og justere fraværsgrensen – men ikke til å skrote kravet om legeerklæring. – Så kan vi heller se om helsesykepleiere eller skolehelsetjenesten kan være med i det arbeidet, men et forslag som bygger på egenerklæring gjør det lettere å skulke, og det ønsker ikke vi, sier Sanner.  Elevorganisasjonen-lederen understreker at selv om de mener Høyre har en bedre fraværsgrense enn Ap- og Sp-regjeringen, så vil de aller helst skrote hele fraværsgrensen.  – Men den funker jo?  – Ifølge en Fafo-rapport fra et eller annet årstall, så ser man at de elevene som før slet med å fullføre skoleløpet, ikke har blitt hjulpet av fraværsgrensen. Så den har ikke hjulpet elevene man ønsker å hjelpe.  Etter intervjuet opplyser EO-lederen at rapporten hun sikter har tittelen «Suksess og besvær», og er fra 2020. 
Høyre og Elevorganisasjonen er enige om at regjeringens forslag til ny fraværsgrense er verre enn dagens ordning. Utdanningsdirektoratet foreslår å fjerne forskjellen mellom dokumentert fravær og skulking, med en maksgrense på 15 prosent fravær.